Միհրան Աղբաբյան

Միհրան Սիրականի Աղբաբյան (անգլ.` Dr. Mihran S. Agbabian, ), հայ ճարտարագետ-սեյսմոլոգ։ Փիլիսոփայության դոկտոր՝ կառուցվածքային ճարտարագիտության գծով (1951), պրոֆեսոր (1984): Հայաստանի Ամերիկյան համալսարանի պատվավոր նախագահ և Հարավային Կալիֆոռնիայի համալսարանի պատվավոր պրոֆեսոր։ Ամերիկայի Հայ Ավետարանչական ընկերակցության փոխնախագահ։ ՀՀ ԳԱԱ արտասահմանյան անդամ (1998):

Կենսագրություն 
Միհրան Աղբաբյանը ծնվել է 1923 թվականի դեկտեմբերի 9-ին, Կիպրոսում, մեծացել Սիրիայի Հալեպ քաղաքում, այնուհետև տեղափոխվել է Լիբանան, սովորել Բեյրութի ամերիկյան համալսարանում։ 1944 թվականին ստացել է բակալավրի գիտական աստիճան ֆիզիկայի բնագավառում, 1947 թվականին՝ բակալավրի աստիճան ճարտարագիտության բնագավառում։ 1947 թվականին Աղբաբյանը մեկնել է ԱՄՆ, որտեղ ուսումը շարունակել է Կալիֆոռնիայի տեխնոլոգիական ինստիտուտում (Կալտեխ) և ստացել է մագիստրոսի աստիճան։ Սովորել է Բերկլի քաղաքի Կալիֆոռնիայի համալսարանում և 1951 թվականին քաղաքացիական ճարտարագիտության ոլորտում ստացել գիտությունների թեկնածուի աստիճան։

Մի քանի ճարտարագիտական ընկերություններում որպես կառուցվածքային ճարտարագետ աշխատելուց հետո Միհրան Աղբաբյանը 1963 թվականին դարձել է Agbabian Associates ընկերության համահիմնադիր։ Եղել է Ամերիկայի Հայ Ավետարանչական ընկերակցության փոխնախագահ, Հայկազյան համալսարանի խորհրդի փոխնախագահ, Ամերիկայի հայկական համագումարի տնօրենների խորհրդի նախագահ և Ամերիկայի հայ գիտնականների և ինժեներների խորհրդի առաջին համագումարի նախագահ։

Եղել է Հայաստանի ամերիկյան համալսարանի հիմնադիր-նախագահը, պաշտոնավարելուց հետո 1997 թվականին անցել է կենսաթոշակի և հոգաբարձության խորհրդի կողմից նշանակվել համալսարանի պատվավոր նախագահ՝ աշխատելով համալսարանի զարգացմանը նպաստող հատուկ ծրագրերի վրա։

Աշխատանքները վերաբերում են ճարտարագիտական սեյսմոլոգիայի և սեյսմակայուն շինարարության հարցերին։ 1947 թվականից բնակվել է ԱՄՆ-ում։

Մահ 
Միհրան Աղբաբյանը մահացել է 2019 թվականի փետրվարի 12-ին ԱՄՆ Կալիֆոռնիա նահանգի Լոս Անջելես քաղաքում։

Անդամակցություն 
 Նյու Յորքի գիտությունների ակադեմիայի անդամ (1966)
 ԱՄՆ Ճարտարագիտության ազգային ակադեմիայի անդամ (1982) 
 Հայաստանի գիտությունների ազգային ակադեմիայի անդամ (1990) 
 ԵՊՀ պատվավոր դոկտոր (1994)
 Ռուսաստանի Բնական գիտությունների ակադեմիայի անդամ (1995) 
 Հայկական բարեգործական ընդհանուր միության կենտրոնական խորհրդի անդամ 
 «Հայֆիլմ» հիմնադրամի հիմնադիր-անդամ

Պարգևներ 
 Բերկլիի Կալիֆոռնիայի համալսարանի ճարտարագիտության վաստակավոր շրջանավարտ, Կալտեխի վաստակավոր շրջանավարտի մրցանակ
 Մովսես Խորենացու մեդալ 
 Հայ եկեղեցու Սուրբ Սահակ-Սուրբ Մեսրոպ շքանշան
 Նյու Յորքի ազգային էթնիկ կոալիցիոն կազմակերպությունների կողմից Աղբաբյանին շնորհվել է Էլլիս կղզու պատվո մեդալ՝ որպես ներգաղթյալ ակնառու ներդրումներ կատարելու համար (1955)
 Հայ Կաթողիկե եկեղեցու պատրիարք-կաթողիկոս Հովհաննես Պետրոս XVIII-ի կողմից Աղբաբյանը պարգևատրվել է «Սուրբ Վարդան Մամիկոնյան» շքանշանով

Ընտանիք 
 Աղբաբյանն ամուսնացել է Էլիզաբեթ Աբգարյանի հետ։ Ունեն երեք որդի՝ Փոլը, որն ամուսնացած է Քեյթ Նայբերգի հետ, Բրայանը, որն ամուսնացած է Վալինա Ղուկասյանի հետ, և Մայքլը, թոռներն են՝ Սաբրինա, Էրիկա, Լորի, Արման։

Երկեր 
 Earthquakes of the Armenian Highlands (seismic setting), 1991, t.p. (Agbabian Mihran).
 A new beginning for a new generation :recollections, 2002, t.p. (by Mihran S. Agbabian).

Ծանոթագրություններ

Արտաքին հղումներ 
 Կենսագրական տվյալներ. Միհրան Ս. Աղբաբյան 
 Հուշ-երեկո՝ նվիրված Հայաստանի Ամերիկյան համալսարանի հիմնադիր նախագահ դոկտ. Միհրան Աղբաբյանին
 In Memory of Dr. Mihran Agbabian 1923-2019

Հայ ճարտարագետներ
Հայ սեյսմոլոգներ
Հայ պրոֆեսորներ
ՀՀ ԳԱԱ արտասահմանյան անդամներ
Մովսես Խորենացու մեդալակիրներ
Բեյրութի ամերիկյան համալսարանի շրջանավարտներ